《义犬行》
元代·方回

君不见周兴西旅贡厥獒，今日天下新建櫜。
远方不许进异物，閒却三略兼六韬。
又不见王孙昔叹走狗烹，今日天下永太平。
保全功臣决无此，花村夜不争雉鸣。
陆平原家养黄耳，系书不隔江淮水。
金陵音问还洛阳，往来何啻万余里。
杜少陵寓鄜州居，旧物低徊入衣裾。
宗文宗武共入罗，爱怜想亦如相如。
古滕东溪王御史，先公岂弟世无比。
一犬育之十五年，送葬至墓不食死。
一饭糟糠何足论，恒饱不饥谢乾坤。
垂深井缰马救主，衔明月珠蛇报恩。
世上纷纷轻薄子，翻云覆雨丧廉耻。
动辄反噬不识人，可似韩卢乌喙之徒知义理。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。